Gandia celebrarà el Festival dels Fanals este dissabte
11 febrer 2025

## Gandia celebrarà el Festival dels Fanals este dissabte11 febrer 2025Última actualització: 11 febrer 2025

![](../gestion/img/168b977af8f65ffc6da90e59e69cec99198dc1d8b9d129fc956588e8c3a40830.jpg)  
  

La regidora de Política Festiva de Gandia, Balbina Sendra; la regidora d'Economia i Comerç, Elena Moncho; la directora de Comunicació de Moll Motor, María Moragues, i Yvie Wang, directora de l'Institut Tongwen, delegació de la Universitat d'Estudis Estrangers de Pequín, han presentat este matí en roda de premsa el Festival dels Fanals i la Cavalcada del Tigre i el Drac.  
Les activitats començaran a la plaça Major este dissabte a partir de les 17.30 amb tallers de cal·ligrafia xinesa, retallables, vestits tradicionals, la cerimònia del te i jocs infantils.

A partir de les 18.30 serà el torn de la cavalcada, que eixirà des de la seu de Moda Moll Motors i recorrerà el parc Ausiàs March, el passeig Germanies per a continuar el seu itinerari per diversos carrers del Centre Històric i finalitzar a la plaça de l'Ajuntament.

Tal com ha explicat Moncho, la iniciativa sorgix de Moll Motors i l'Institut Tongwen, que compta amb la col·laboració de l'Ajuntament i del Campus Gandia de la UPV. “És una iniciativa innovadora, no només és bona perquè fomenta l'intercanvi cultural, sinó que tindrà un impacte positiu en la nostra ciutat, dinamitzant el centre”, ha declarat Moncho.

Per la seua part, Moragues ha explicat que la iniciativa sorgix de la “inquietud per mostrar com la cultura xinesa i la valenciana tenen molts punts en comú, gràcies a la implicació de totes les parts involucrades”. “Volem que la gent s’acoste, gaudisca de la cultura xinesa i aprofite per gaudir dels comerços del Centre Històric”.

Wang ha explicat que l'Institut Tongwen és la delegació de la Universitat d'Estudis Estrangers de Pequín, un centre que és el número u en el seu país en l'ensenyament de llengües estrangeres. “Per a nosaltres és un honor estar ací col·laborant amb l'Ajuntament, Moll Motor i el Campus de la UPV en un esdeveniment com este”, ha declarat.

La directora de l'Institut Tongwen ha explicat que el Festival dels Fanals se celebra el 12 de febrer i és el primer dia de lluna plena de l'Any Nou Xinés, un moment de reunió familiar i retrobament.

Finalment, Sendra ha destacat que esta proposta és fruit de la col·laboració públic-privada que fomenta la interculturalitat i la integració d'altres cultures alhora que es dinamitz el comerç de la zona centre. “Serà una vesprada plena d’activitats i des d’ací animem la ciutadania a participar i acostar-se a conéixer la cultura xinesa”.